ኢዴፓ የምርጫ መወዳደሪያ ማኒፌስቶውን ይፋ አደረገ
የኢትዮጵያውያን ዴሞክራሲያዊ ፓርቲ (ኢዴፓ)‹‹ኢዴፓ የዛሬውና የነገው ትውልድ ፓርቲ›› በሚል መፈክር ያዘጋጀው የ2007 ዓ.ም. የምርጫ መወዳደሪያ ማኒፌስቶውን የካቲት 18 ቀን 2007 ዓ.ም. ይፋ አደረገ፡፡ በወጣቱ የኅብረተሰብ ክፍል ላይ ልዩ ትኩረት አድርጓል፡፡ፓርቲው በማኒፌስቶው ላይ እንዳስታወቀው፣ በመጪው ግንቦት በሚካሄደው ጠቅላላ ምርጫ የሕዝብን ይሁንታ አግኝቶ ከተመረጠ በአገሪቱ ዘላቂ የፖለቲካ መረጋጋት ለመፍጠር፣ ቀጣይነት ያለውና በየደረጃው የሚገኘውን የኅብረተሰብ ክፍል ተጠቃሚ የሚያደርግ የኢኮኖሚ ዕድገት ለማምጣትና ማኅበራዊ ደኅንነትን በአገሪቱ ለማስፈን የሚያስችሉትን የተለያዩ አማራጮችን ይዞ መቅረቡን ገልጿል፡፡የሕዝብን ይሁንታ ካገኘ ፓርቲው ለማሳካትና ለማከናወን ያቀዳቸው በርካታ ዕቅዶች ያሉ ሲሆን፣ በአጠቃላይ ግን በሦስት የትኩረት አቅጣጫዎች ተከፍለዋል፡፡ እነዚህ ሦስት የትኩረት አቅጣጫዎች ደግሞ በርካታ ዝርዝር ንዑሳን ክፍሎችን ያካተቱ ናቸው፡፡ ዋና የትኩረት አቅጣጫዎቹም ኢኮኖሚ፣ ማኅበራዊና ፖለቲካዊ ጉዳዮች ናቸው፡፡ በዚህም መሠረት በመጀመሪያ ትኩረት ከተሰጣቸው የኢኮኖሚ ጉዳዮች መካከል የኑሮ ውድነትና የዋጋ ግሽበትን ማቃለል፣ ለዜጎች የሥራ ዕድል መፍጠር፣ ረሃብን ማስወገድና ድህነትን መቀነስ የሚሉ ዓበይት የትኩረት አቅጣጫዎች ናቸው፡፡የኑሮ ውድነትንና የዋጋ ግሽበትን ለማቃለል ፓርቲው የመንግሥት ሠራተኞች የመነሻ ደመወዝ 1,000 ብር እንዲሆን እንደሚያደርግና የሁሉም ጡረተኞች መነሻ ደመወዝም እንዲሁ 700 ብር እንዲሆን እንደሚሠራ ይገልጻል፡፡የፓርቲው ማኒፌስቶ በዚህ ረገድ ከመንግሥት ሠራተኞች ውጪ የሚገኙ የጉልበት ሠራተኞች የቀን አበል አከፋፈል እንዲሁ እንደሚሻሻል ይብራራል፡፡ በዚህም መሠረት የቀን ሠራተኛ የቀን አበል አከፋፈል ወቅቱን የጠበቀና ከኑሮ ውድነቱ ጋር የተመጣጠነ መነሻ ክፍያ እንዲኖር ያደርጋል ይላል፡፡ ይህንን ታሳቢ በማድረግም መነሻ የቀን ጉልበት ሠራተኛ ደመወዝ እንደየአካባቢውና እንደሥራው ሁኔታ የሚወሰን ሆኖ፣ ከ60 ብር ያላነሰ እንዲሆን ያደርጋል በማለት ማኒፌስቶው ያትታል፡፡ሌላው ፓርቲው ለኢኮኖሚ ጉዳዮች ላይ አትኩሮት ሰጥቶ ያነሳው ጉዳይ ደግሞ፣ ከተጨማሪ እሴት ታክስ ጋር የተያያዘ ጉዳይ ነው፡፡ አብዛኛው ሕዝብ የሚጠቀምባቸው (የተዘጋጁና ያልተዘጋጁ) የምግብ ዓይነቶች ከተጨማሪ እሴት ታክስ ሙሉ በሙሉ ነፃ እንዲሆኑ ከማድረግ በተጨማሪ፣ ከኑሮ ውድነቱ ጋር ተያያዥነት ባላቸው ሌሎች አገልግሎቶችና ሸቀጦች ላይ በአሁኑ ወቅት የሚከፈለው የ15 በመቶ የተጨማሪ እሴት ታክስ ወደ 7.5 በመቶ እንደሚቀንሰው ፓርቲው በማኒፌስቶው አስረድቷል፡፡የሥራ ዕድልን በተመለከተ ማኒፌስቶው የሥራ አጥ ቁጥሩን በሚመለከት በአገሪቱ ጥናት ይካሄዳል የሚል ሲሆን፣ ጥናቱን በቋሚነት የሚያካሂድ መንግሥታዊ ተቋምም እንዲቋቋም ይደረጋል ይላል፡፡ማኒፌስቶው በዝርዝር ካቀረባቸው ጉዳዮች በኢኮኖሚ ረገድ ያለው ቅድሚያ የሚይዝ ሲሆን፣ ከላይ ከተዘረዘሩት የኢኮኖሚ ጉዳዮች በተጨማሪ በዚሁ ክፍል ላይ ፓርቲው ለሙስና ተጋላጭ ናቸው ባላቸው እንደ ጉምሩክ፣ አገር ውስጥ ገቢ፣ ፍርድ ቤት፣ ዓቃቤ ሕግ፣ ፖሊስ፣ ደኅንነትና ኢሚግሬሽን፣ ፀረ ሙስና ኮሚሽን፣ መንገድ ትራንስፖርት፣ ደረጃ መዳቢና ማዘጋጃ ቤት የመሳሰሉት የመንግሥት መሥሪያ ቤቶች ውስጥ ተቀጥረው የሚሠሩ ሠራተኞች ከሌላው የመንግሥት ሠራተኛ በተለየ በልዩ የሥነ ምግባር መመዘኛና ብቃት ተመርጠው እንደሚቀጠሩ፣ ለኑሮአቸው በቂ የሆነ ደመወዝና ጥቅማ ጥቅም እንደሚያገኙና የሙስና ወንጀል ፈጽመው ሲገኙ ግን ከባድ ቅጣት እንዲጣልባቸው የሚያስችል ልዩ የሕግ ድንጋጌ እንዲኖር እንደሚያደርግም ማኒፌስቶው ያትታል፡፡በማኅበራዊ ጉዳይ ደግሞ አምስት ዓበይት የትኩረት አቅጣጫዎች ተካተዋል፡፡ እነዚህም የትምህርት አገልግሎትን በጥራት ማዳረስ፣ የጤና አገልግሎትን በስፋትና በጥራት ማዳረስ፣ በመንግሥት አገልግሎት አሰጣጥ ዙሪያ የሚታዩ ቢሮክራሲያዊ ውጣ ውረዶችን፣ ሙስናንና ብክነትን ማስወገድ፣ የመኖሪያ ቤት ችግርን መፍታትና ለአካባቢ ደኅንነትና ለተፈጥሮ ሀብት ጥበቃ ሥራ ትኩረት መስጠት የሚሉት ናቸው፡፡በዚህም ረገድ የትምህርት አገልግሎትን በጥራት ለማዳረስ የአገሪቱ የትምህርት ሥርዓት አወቃቀር አሁን በሥራ ላይ ካለው አወቃቀር እንዲቀየርና ወደ ቀድሞው ዓይነት አወቃቀር እንዲመለስ ይደረጋል በማለት ያብራራል፡፡የፖለቲካ ጉዳዮችን በተመለከተ ማኒፌስቶው አራት የትኩረት አቅጣጫዎችን አስቀምጧል፡፡ እነዚህም ሰላምና መረጋጋት ማስፈን፣ ብሔራዊ መግባባትን በመፍጠር የአገሪቱን አንድነት ማጠናከር፣ የሕግ የበላይነትን በማረጋገጥ የሰብዓዊና ዴሞክራሲያዊ መብቶች ማስከበርና ለአገሪቱ አንድነት መጠናከርና ለተሻለ የኢኮኖሚ ዕድገት የሚበጁ ሕገ መንግሥታዊ ማሻሻያዎች ማድረግ የሚሉት ነጥቦች በፓርቲው ማኒፌስቶ የተካተቱ ናቸው፡፡